Source: https://www.najpravo.sk/rady-a-vzory/vzory-rozhodnuti-sudu/uznesenia/z/zastavenie-exekucie-po-vyhoveni-namietkam-50-ods-5-ep-vzor-uznesenia.html
Timestamp: 2020-02-18 07:00:29+00:00
Document Index: 11223

Matched Legal Cases: ['§ 50', '§ 50', 'súd ', 'súd ', 'súd ', 'Súd ', 'súd ', '§ 50', 'súd ', 'súd ', 'súd ']

Zastavenie exekúcie po vyhovení námietkam § 50 ods. 5 EP (vzor uznesenia) | Z | Najprávo.sk - najlepší právny poradca
Zastavenie exekúcie po vyhovení námietkam § 50 ods. 5 EP (vzor uznesenia)
9.3. 2011, 22:15 | Stanislava Ďurišová
3Er/1923/2010 - 35
Okresný súd Zvolen vo veci exekúcie oprávneného: VEMAX, a. s., Hviezdoslavova 12, 012 48 Banská Bystrica, IČO: 36 423 210, v zast.: Mgr. Roman Zlý - usadený euroadvokát, Zámočná ul. č. 36/5, 012 48 Banská Bystrica, p r o t i povinnému: Ján Plachý, nar.20.11.1956, L. Svobodu č. 3/222, 090 03 Zvolen, o vymoženie: 33,19 € s prísl. takto
Exekúciu súd z a s t a v u j e.
Okresný súd Zvolen vydal dňa 05.01.2011 uznesenie o vyhovení námietkam povinného v plnom rozsahu, pod spisovou značkou 3Er/1923/2010-32. Proti tomuto uzneseniu podal oprávnený prostredníctvom svojho právneho zástupcu odvolanie zo dňa 21.01.2011, ktoré bolo nášmu súdu doručené dňa 24.01.2011. Súd požiadal povinného a súdneho exekútora o ich vyjadrenie sa k odvolaniu oprávneného. Vyjadrenie povinného zo dňa 01.02.2011 bolo súdu doručené dňa 02.02.2011 a vyjadrenie súdneho exekútora zo dňa 03.02.2011 bolo súdu doručené dňa 04.02.2011. Spis bol následne zaslaný Krajskému súdu v Banskej Bystrici za účelom rozhodnutia o odvolaní oprávneného. Krajský súd v Banskej Bystrici o odvolaní oprávneného rozhodol uznesením pod spisovou značkou 15CoE/22/2011, zo dňa 23.02.2011, pričom svojim rozhodnutím uznesenie okresného súdu potvrdil. Uznesenie Okresného súdu Zvolen o vyhovení námietkam povinného v plnom rozsahu, nadobudlo právoplatnosť dňom 04.03.2011.
Podľa § 50 ods. 5 Exekučného poriadku, ak je rozhodnutie, ktorým sa námietkam vyhovelo, právoplatné, súd exekúciu zastaví. Proti tomuto rozhodnutiu nie je prípustné odvolanie.
Pre úplnosť súd dodáva, že povinný nebude hradiť trovy exekúcie súdneho exekútora ani trovy exekúcie oprávneného, čo vyplýva tak z uznesenia nášho súdu o vyhovení námietkam povinného v plnom rozsahu, ako aj z uznesenia Krajského súdu v Banskej Bystrici, ktorým krajský súd potvrdil uznesenie nášho súdu. V odôvodnení uznesenia krajského súdu je uvedené, že nie je v súlade so zákonom upravenými zásadami náhrady trov exekúcie, ako ani v súlade so všeobecnou zásadou spravodlivosti, aby povinný, ktorý plnil dobrovoľne a mimo vedomia hrozby exekúcie voči jeho osobe, bol zaťažený povinnosťou znášať a hradiť trovy exekúcie ktoré vznikli oprávnenému a súdnemu exekútorovi.